text: नई दिल्ली: सीएनएन पत्रकार जिम एकॉस्टा और अमेरिकी राष्ट्रपति डोनाल्ड ट्रंप के बीच तीखी बहस के बाद, व्हाइट हाउस ने इस रिपोर्टर के प्रेस पास को अनिश्चित काल के निलंबित कर दिया है। अमेरिका के प्रेस संगठनों ने ट्रंप प्रशासन के इस फैसले का विरोध किया है तो वहीं, इस मामले में व्हाइट हाउस ने भी बयान जारी किया है और इसके पीछे एकॉस्टा की गलत हरकतों का हवाला दिया है। सीएनएन के रिपोर्टर का प्रेस पास रद्द किए जाने के मामले में व्हाइट हाउस की प्रेस सेक्रेटरी सारा सैंडर्स ने कहा कि जिम एकॉस्टा की मान्यता इसलिए रद्द की गई क्योंकि प्रेस कॉन्फ्रेस के दौरान उन्होंने एक महिला के ऊपर हाथ रख दिए जिसे किसी भी हालत में स्वीकार नहीं किया जा सकता है।